ພວກປະທ້ວງອີຈິບ ບຸກເຂົ້າໄປ ໃນສະຖານທູດ ອິສຣາແອລ
ອີຈິບກຽມພ້ອມ ຫຼັງຈາກເກີດຄວາມຮຸນແຮງ ຢູ່ສະຖານທູດອິສຣາແອລ ທີ່ນະຄອນຫຼວງໄຄໂຣ
ກຳລັງຮັກສາຄວາມສະຫງົບຂອງອີຈິບໄດ້ຮັບຄຳສັ່ງໃຫ້ຢູ່ໃນທ່າກຽມພ້ອມລະດັບສູງໃນວັນເສົາ ມື້ນີ້ ຫຼັງຈາກຄໍ່າຄືນໃນການກໍ່ຄວາມຮຸນແຮງທີ່ພວກປະທ້ວງໄດ້ບຸກເຂົ້າໄປໃນສະຖານທູດອິສ ຣາແອລປະຈຳກຸງໄຄໂຣ ນອກນັ້ນລັດຖະບານອີຈິບຍັງໄດ້ເປີດກອງປະຊຸມຮັບມືກັບວິກິດການກ່ຽວກັບເຫດຮ້າຍທີ່ວ່ານີ້ ພວກປະທ້ວງທີ່ໂຮມຊຸມນຸມກັນຢູ່ສະຖານທູດອິສຣາແອລໃນມື້ວານນີ້ ໄດ້ພາກັນທຳລາຍບາງ ສ່ວນຂອງກຳແພງປ້ອງກັນຄວາມປອດໄພທີ່ຫຸ້ມດ້ວຍຮູບແຕ້ມ ຫຼັງຈາກໄດ້ເຂົ້າໄປໃນຕຶກອາ ຄານແລ້ວພວກປະທ້ວງຈຳນວນນຶ່ງກໍໄດ້ໂຍນເອກກະສານຂອງທາງສະຖານທູດອອກມາຂ້າງ ນອກໃຫ້ຝູງຊົນ ທີ່ໄປໂຮມຊຸມນຸມກັນ ເຈົ້າໜ້າທີ່ຮັກສາຄວາມສະຫງົບຂອງອີຈິບທີ່ຢູ່ໃນບໍລິ ເວນເກີດເຫດ ບໍ່ໄດ້ດຳເນີນຄວາມພະຍາຍາມໃດໆທີ່ຈະເຂົ້າແຊກແຊງ ແຕ່ແນວໃດກໍຕາມ ລັດຖະບານອີຈິບກ່າວວ່າ ຕໍ່ມາໃນຕອນກາງຄືນໄດ້ເກີດການປະທະກັນ ຂຶ້ນລະຫວ່າງພວກປະທ້ວງ ແລະຕຳຫຼວດຢູ່ໃນບໍລິເວນດັ່ງກ່າວທີ່ເຮັດໃຫ້ມີຜູ້ໄດ້ຮັບບາດເຈັບ ຢ່າງນ້ອຍ 448 ຄົນ ການບຸກໂຈມຕີສະຖານທູດທີ່ວ່ານີ້ ເຮັດໃຫ້ເອກອັກຄະລັດຖະທູດອິສຣາແອລທ່ານ Yitzhak Levanon ພ້ອມດ້ວຍຄອບຄົວຂອງທ່ານແລະພະນັກງານສະຖານທູດອີກ 80 ຄົນຟ້າວພາ ກັນໄປຍັງສະໜາມບິນແລະເດີນທາງອອກຈາກປະເທດອີຈິບ ພວກເຂົາເຈົ້າເດີນທາງໄປເຖິງ ອິສຣາແອລໃນຕອນເຊົ້າຂອງວັນເສົາມື້ນີ້ ເຈົ້າໜ້າທີ່ອິສຣາແອລກ່າວວ່າໜ່ວຍກ້າຕາຍຂອງ ອີຈິບໄດ້ຊ່ອຍຊາວອິສຣາແອລ 6 ຄົນທີ່ຕົກຄ້າງຢູ່ໃນສະຖານທູດອອກມາໄດ້ ລັດຖະບານອິສຣາແອລກ່າວວ່າ ຮອງເອກອັກຄະລັດຖະທູດ ຍັງຢູ່ທີ່ປະເທດອີຈິບເພື່ອສືບຕໍ່ ການຕິດຕໍ່ປະສານທາງດ້ານການທູດແລະໃນຂະນະທີ່ອິສຣາແອລໄດ້ກ່າວຂອບອົກຂອບໃຈ ລັດຖະບານອີຈິບທີ່ໃຫ້ການຊ່ອຍເຫຼືອແຕ່ກໍເອີ້ນເຫດການໃນຄັ້ງນີ້ວ່າເປັນການລະເມີດຕໍ່ລະ ບຽບການຂອງນາໆຊາດ